MODALITĂŢI DE ALEGERE A AUTORITĂŢILOR LOCALE 

ÎN UNELE STATE ALE UNIUNII EUROPENE

ABSTRACT
Alegerea prin vot a reprezentanţilor (deputaţi, senatori, preşedinte, autorităţi locale) dă nastere unui sistem de relaţii sociale specific, care datorită conţinutul lor de relaţii de putere sunt reglementate de dreptul constituţional. 

Reglementarea acestor relaţii sociale prin Constituţie şi prin legile electorale dă naştere unei instituţii distincte a dreptului, sub denumirea de sistem electoral, care se prezintă sub forma unui ansamblu de norme juridice regăsite în actul fundamental şi în legile electorale, prin care sunt stabilite drepturile electorale ale cetăţenilor, condiţiile de exercitare a acestora, precum şi garanţiile care asigură suportul practic al exercitării lor. De asemenea, normele electorale stabilesc obligaţiile organelor de stat în ce priveşte alegerile, regulile de organizare şi desfăşurare a acestora, precum şi modul de stabilire, centralizare şi comunicare a rezultatelor votării. 
Statutul aleşilor locali s-a modificat în mod esenţial în ultimii douăzeci de ani, datorită afirmării principiului autonomiei locale şi creşterii rolului acestora în domenii de activitate din ce în ce mai diferite. În această perioadă, guvernarea locală a devenit un proces mai complex, datorită interdependenţei resurselor şi mijloacelor de acţiune.

În condiţiile descentralizării şi europenizării politicilor publice, aleşii locali au aplicat o multitudine de reglementări naţionale şi europene, acest lucru sporind dificultatea aplicării de norme juridice în domenii noi, sensibile, cum ar fi securitatea mediului, dezvoltare economică sau transport. Exercitarea mandatului de ales local a implicat, aşadar, un nivel ridicat de expertiză şi de cunoaştere a acestor domenii. O exigenţă actuală a activităţii la nivel local este creşterea nivelului de profesioanalizare a activităţii aleşilor locali

În majoritatea ţărilor europene preocuparea principală este legată de adaptarea funcţiei aleşilor locali la noile realităţi ale exercitării puterii locale, statutul acestora fiind adoptat în mod diferit în diferite state, în raport cu realităţile socio‑istorice şi cu regiunile politice ale acestor state. Statutul aleşilor locali depinde de competenţele juridice acordate autorităţilor locale în fiecare ţară. 

În general, colectivităţile locale sunt administrate, la fiecare nivel teritorial existent, de o adunare deliberativă compusă din aleşi sau persoane numite de instanţele guvernamentale.

Lucrarea de faţă îşi propune tratarea succintă a modalităţilor de alegere a autorităţilor locale într-o serie de state membre ale Uniunii Europene, în special a noilor membre ale Uniunii.
CUPRINS

4Introducere


8Bulgaria


10Estonia


11Franţa


1Grecia

5
1Italia

5
1Letonia

7
17Lituania


1Portugalia

8
19Slovenia


22Spania




Introducere
Statutul aleşilor locali s-a modificat în mod esenţial în ultimii douăzeci de ani, datorită afirmării principiului autonomiei locale şi creşterii rolului acestora în domenii de activitate din ce în ce mai diferite. În această perioadă, guvernarea locală a devenit un proces mai complex, datorită interdependenţei resurselor şi mijloacelor de acţiune, precum şi datorită manifestării unui proces decizional interactiv în care autorităţile locale se consultă permanent cu cetăţenii
. 

În acest context, modelul tradiţional al guvernării locale s-a schimbat în acord cu noile modalităţi de activitate: parteneriat, contractualizare. 

Legitimitatea aleşilor locali s-a aflat în faţa unor provocări noi, legitimitatea fiind confruntată cu eficacitatea acţiunii publice. Primarilor, în special, li s-a cerut o eficienţă sporită, legată de modurile de gestionare publică locală, dar şi de nevoia democratizării acţiunii la nivel local.

În condiţiile descentralizării şi europenizării politicilor publice, aleşii locali au aplicat o multitudine de reglementări naţionale şi europene, acest lucru sporind dificultatea aplicării de norme juridice în domenii noi, sensibile, cum ar fi securitatea mediului, dezvoltare economică sau transport. Exercitarea mandatului de ales local a implicat, aşadar, un nivel ridicat de expertiză şi de cunoaştere a acestor domenii
. O exigenţă actuală a activităţii la nivel local este creşterea nivelului de profesioanalizare a activităţii aleşilor locali. În acelaşi timp, în multe ţări, activitatea aleşilor locali este benevolă, acest fapt reprezentând un temei al legitimităţii (ex. Franţa, Grecia, Marea Britanie, Suedia).

Descentralizarea a consolidat, din punct de vedere instituţional, executivele locale şi a fost susţinută de alegerea acestora prin vot universal direct. Aceste schimbări s-au produs concomitent şi au fost adesa  interconectate. Modificările regulilor de alegere şi de acces la mandatele locale au vizat democratizarea sistemelor elective locale, în scopul de a îmbina eficacitatea gestionării afacerilor publice cu legitimitatea democratică. Consolidarea statutului aleşilor locali a constat în apropierea cetăţenilor de deţinătorii mandatelor şi a dus la nevoia elaborării unui statut global al mandatului aleşilor locali,  în acord cu cerinţele exercitării puterii locale.

În majoritatea ţărilor europene preocuparea principală este legată de adaptarea funcţiei aleşilor locali la noile realităţi ale exercitării puterii locale, statutul acestora fiind adoptat în mod diferit în diferite state, în raport cu realităţile socio‑istorice şi cu regiunile politice ale acestor state. 

Analiza comparată a statutelor aleşilor locali în statele membre ale Uniunii Europene a pus în evidenţă diversitatea situaţiilor acestora, heterogenitatea surselor de reglementare
. Normele juridice referitoare la statutul aleşilor locali sunt stabilite de adunările locale, într-un cadru definit la nivel naţional, în funcţie de  existenţa unei anumite organizări statale (stat unitar, federal sau regional) şi a nivelurilor administraţiei locale (cu unul, două sau trei nivele). Din această perspectivă, sistemul local dintr-o ţară este greu asimilabil unui alt sistem local din altă ţară, chiar dacă se plasează pe acelaşi nivel. La nivel european, comuna este celula de bază a democraţiei locale. Patru ţări europene cuprind 73% din cele peste 88 400 de comune ale UE (Franţa 41%, Germania 16%, Spania 9% şi Italia 9%).

Statutul aleşilor locali depinde de competenţele juridice acordate autorităţilor locale în fiecare ţară. 

În general, colectivităţile locale sunt administrate, la fiecare nivel teritorial existent, de o adunare deliberativă compusă din aleşi sau persoane numite de instanţele guvernamentale.

Dincolo de diferenţele existente, în Europa ţările sunt grupate de specialişti în câteva categorii, în funcţie de  relaţiile dintre guvernul central şi cel local
: statele din nord, cu nivel ridicat de autonomie şi competenţe sporite, având mari resurse financiare şi o capacitate deosebită de a gestiona problemele publice; statele din sud care sunt într-o situaţie opusă, aici fiind prezentă o consolidare la nivel central şi un nivel scăzut de autonomie şi responsabilitate la nivel local. Demn de remarcat este faptul că identitatea teritorială şi puterea locală s-au instituţionalizat în mod diferit, în funcţie de dezvoltarea istorică şi de specificul cultural al fiecărei ţări. Tipologia a fost amplu dezbătută, completată, nuanţată sau reînnoită, în prezent, schimbările intervenite făcând dificilă includerea în aceste tipologii
. 
Studierea normelor referitoare la statutul aleşilor locali oferă doar o perspectivă formală, instituţională, trecând în plan secund rolul partidelor politice, dimensiunea sociologică şi contextul realizării reformelor puterii locale. 

Analiza comparată a guvernării locale la nivelul statelor UE pune în evidenţă marea varietate a contextelor şi mediilor instituţionale. 

Guvernarea locală are o lungă tradiţie în  Europa şi, de-a lungul timpului, s-au conturat mai multe modele de guvernare, unul continental (ex. Germania, Italia), altul anglo‑saxon şi un model scandinav.

Modelul continental este de tip dualist, cuprinzând – pe de o parte – executivul local (colegial sau individual) şi, – pe de altă parte – consiliul ales.

În Germania au coexistat mai multe tipuri de organizare comunală: regimul cu primar dominant în relaţie cu consiliile, specific Renaniei; regimul în care domină executivul colegial, condus de un Magistrat, ales de Consiliile municipale; regimul monoist din Germania de Nord, derivat din modelul britanic, în care puterea este concentrată în jurul consiliului, prezidat de primar; regimul dualist din Germania de Sud, care s-a extins treptat.

În modelul anglo‑saxon şi scandinav, organizarea este dominant monistă, în jurul consiliului ales şi comisiilor acestuia. În timp, acest model s-a mai modificat, accentuându-se rolul de leader al primarului (ex. alegerea prin vot direct a primarului Londrei).

Descentralizarea şi europenizarea politicilor publice au influenţat activitatea aleşilor locali şi statutul acestora. 

În ultimele două decenii a avut loc un fenomen de mare amploare: afirmarea rolului responsabililor executivului colectivităţilor locale, în special al primarilor. Există însă un statut diferit al acestora, de la ţară la ţară (unii sunt aleşi de adunarea consilierilor, alte executive nu sunt individualizate, ci funcţionează colegial).

Organizarea alegerilor locale diferă în funcţie de caracteristicile teritoriale, de tradiţiile administrative, de culturile politice locale, dar conţine şi elemente comune, legate de nevoia consolidării legitimităţii responsabililor locali, prin alegerea acestora prin vot universal direct. 

Aceasta a implicat redefinirea spaţiului local prin personalizarea puterii, întărirea executivelor locale şi apropierea lor de cetăţeni ceea ce a dus la construcţia unui leadership solid la nivel local. Schimbările au avut drept scop democratizarea şi adaptarea sistemelor politice locale la noile realităţi ale exercitării puterii locale.
O caracteristică actuală importantă este, aşadar, difuzarea modelului alegerii prin vot universal, direct, a şefilor executivelor la nivel local (peste jumătate din ţările UE). În altă ţări aceştia sunt aleşi de adunările locale, fie din cadrul acestora, fie din afara lor.
În Austria, alegerea directă a primarilor a avut loc în anii ’90. În Spania, micile comune, cu o populaţie sub 100 de locuitori au un primar (alcalde) ales direct şi o adunare a cetăţenilor. În celelalte comune, primarul este ales, cu majoritate absolută, de o adunare (pleno) formată din aleşii, capete de listă ale partidelor politice. În Franţa, în practică, chiar dacă primarul este ales formal de consiliu, cetăţenii ştiu cine va fi ales primar şi se pronunţă anterior asupra alegerii unei persoane anume ca primar (mai ales în comunele cu populaţie sub 3500 locuitori). În Irlanda, după anul 2004, şeful executivelor locale (cathaoirligh) este ales prin vot universal, anterior el fiind ales de consilieri. În Luxemburg, legea comunală stipulează, la art. 59, că primarul (bourgmestre) este numit de Marele Duce, dintre membrii consiliului comunal, pentru o durată de şase ani. În Olanda, reforma din anul 2002 a consolidat rolul Comisiei Consiliului, care propune numele candidaţilor la postul de primar. Regina numeşte întotdeauna, formal, primarii, deşi decizia ulterioară o ia ministrul de interne, la recomandarea locală. În Portugalia, executivul local este ales direct, prin scrutin proporţional, candidatul din fruntea listei care a obţinut cele mai multe voturi devenind primar.

Primarii sunt aleşi de consilii în Austria, Danemarca, Spania, Estonia Finlanda, Letonia, Lituania, Malta, Cehia, Marea Britanie, Suedia
.

Alegerea primarului prin vot direct, deşi este o tendinţă recentă, are o tradiţie veche în Germania. În această ţară, ideea alegerii primarului prin vot universal direct s-a extins, în anii ’90, în land-urile de Sud. 

În Austria, coabitează două sisteme, în unele land-uri primarul este ales din rândul membrilor consiliului municipal, iar în altele primarul este ales prin vot universal direct, de locuitorii comunei. Acest ultim model s-a extins după anii ’90, în anul 2005, 55% din primari fiind aleşi în acest mod.

În Belgia, guvernul regiunii walone a realizat această schimbare, primarul fiind ales prin vot preferenţial de listă. Consiliul recunoaşte această alegere, indiferent de componenţa sa.

Ungaria, Polonia, Slovacia şi Slovenia confirmă tendinţa alegerii primarului prin vot universal direct. 

Recomandarea 151 a Consiliului Europei atrage atenţia asupra avantajelor alegerii directe a executivului local. Acest tip de alegere asigură un grad ridicat de legitimitate sistemului local, o mai mare identificare cu opţiunile cetăţenilor, o mai mare responsabilitate a primarului în faţa populaţiei şi o guvernare mai eficientă. Din această perspectivă, participarea la vot dobândeşte o semnificaţie deosebită.

Accesul la mandatul de ales local este una din coordonatele fundamentale ale democraţiei la nivel local. Ansamblul criteriilor de eligibilitate constituie un filtru esenţial care condiţionează posibilitatea de a deveni ales local. Eligibilitatea este determinată de numeroşi factori: reprezentativitatea în raport cu forţele politice, datele biografice, regulile formale sau pragmatice ale competiţiei electorale.

De-a lungul timpului s-au manifestat forme variate de dependenţă a aleşilor locali în raport cu puterea centrală sau cu partidele politice. De exemplu, în Polonia, în perioada 1990‑1998, s-a manifestat o influenţă slabă a partidelor politice, aleşii locali fiind independenţi, concentrându-se mai ales asupra problemelor existente. Acest lucru a dus însă la o lipsă de disciplină în raport cu puterea centrală. După reforma din 1997 a fost introdus sistemul electoral majoritar pentru municipalităţile cu mai puţin de 20 000 locuitori şi sistemul proporţional pentru restul comunelor. După aplicarea acestui sistem, candidaţii independenţi au câştigat numai în comunele mici. Acest exemplu relevă importanţa reglementărilor referitoare la accesul la funcţiile locale.

În majoritatea ţărilor europene, un rol deosebit îl au instituţiile partizane şi modalitatea de învestitură. Un rol deosebit l-a avut şi aplicarea regulilor parităţii politice. 

Rolul crescut al partidelor a făcut posibilă însă plasarea unor candidaţi „străini” de comunităţile locale respective.

Dintre criteriile de eligibilitate un rol important îl au vârsta, naţionalitatea şi rezidenţa (sau plata impozitelor, ca în Franţa).

În procesul electoral local, esenţial este modul de scrutin care are funcţia de determinare a gradului de reprezentare; de reducere a numărului candidaţilor sau al partidelor; o funcţie de participare, oferind alegătorului posibilitatea de a-şi exprima voinţa politică; o funcţie de coeziune datorită faptului că el asigură reprezentarea şi cooperarea unor forţe politice diferite. Din această perspectivă, este important ca alegătorii să înţeleagă specificul fiecărui mod de scrutin, consecinţele votului, să realizeze controlul aplicării acestuia.

Din punct de vedere electoral un rol important îl au dimensiunea circumscripţiilor electorale şi numărul locuitorilor. 

Introducerea modului de scrutin prin reprezentare proporţională a favorizat adesea schimbarea, în direcţia favorizării marilor partide. În majoritatea ţărilor europene sistemul electoral este bazat pe reprezentarea proporţională, deşi sunt aplicate diferite metode de transformare a voturilor în locuri în adunările locale. În Franţa, Slovacia, Marea Britanie, se aplică sistemul majoritar. În Polonia şi Slovenia se aplică un sistem dual, în care se practică un mod de scrutin majoritar pentru entităţile teritoriale mici şi un scrutin proporţional în celelalte. Alegerile pe sistem de liste afectează pozitiv relaţiile dintre alegători şi candidaţi.

În Slovacia, Spania, Franţa, listele nu sunt blocate sau închise. În Austria, Belgia, Estonia, Italia, Suedia, listele sunt închise şi neblocate. În Franţa şi în Spania există sistemul cu liste deschise, pentru comunităţi mici, putându-se alege candidaţi de pe liste diferite.

O altă problemă de interes este legată de cumulul mandatelor, existând variante foarte diferite de la o reglementare riguroasă la acceptare cumulului (excepţia franceză).

Din punct de vedere social şi politic, relevantă este subreprezentarea feminină. În Europa, reprezentarea feminină în consiliile municipale este următoarea: Belgia 27%, Franţa 47%, Suedia 42%, Danemarca 27%, Spania 24%, Finlanda 34%, Letonia 39%, Marea Britanie 27% (date 2006). Doar cinci ţări europene au o rată de reprezentare superioară celei de 30% (trei ţări scandinave, Letonia şi Franţa). În Italia, Belgia şi Portugalia au fost iniţiate proiecte legislative în direcţia stimulării participării femeilor în administraţia locală. Numărul primarilor femei este mai mare în Slovacia, Norvegia, Ungaria, Spania şi Luxemburg. În Portugalia, odată cu revizuirea Constituţiei din 1997 s-a menţionat şi nevoia promovării egalităţii şi a non-discriminării pe bază de sex în accesul femeilor la mandatele locale. Franţa are experienţa unică a adoptării cotelor electorale pentru femei pe listele electorale, garantându-se alternanţa bărbat / femeie pe liste în alegerile municipale şi regionale. La scrutinul regional din 2004, reprezentarea femeilor a fost de 47,6%, faţă de numai 27,6% în 1998.

Pe categorii de vârstă, reprezentarea este inegală, tinerii fiind slab reprezentaţi, în timp ce persoanele cu vârsta de peste 50 de ani sunt suprareprezentate. În anul 2008 doar 13,1% din consilierii generali au fost femei (faţă de 10,9% în 2001).

Bulgaria

Baza de reglementare
Constituţia
 Cap VII – Autoguvernare şi administraţie locală

Legea autoguvernării locale şi administrării locale

Legea împărţirii teritoriale şi administrative
 
Potrivit art. 2 al Legii autoguvernării şi administrării locale, alegerile se desfăşoară în baza sufragiului universal, direct, egal şi secret.

Este ales primar candidatul care obţine mai mult de jumătate din numărul voturilor valabil exprimate (art. 101 amend., SG 69/99), în baza sistemului majoritar.
În cazul în care, după primul tur de scrutin, nici un candidat nu obţine mai mult de jumătate din numărul voturilor valabil exprimate este organizat un al doilea tur de scrutin în termen de 7 zile de la data desfăşurării primului tur, în care sunt înscrişi primii doi candidaţi cu cel mai mare număr de voturi din numărul total de voturi valabil exprimate obţinute în primul tur. În cazul în care trei sau mai mulţi candidaţi obţin cel mai mare număr de voturi, aflându-se în situaţia de balotaj, se clasifică toţi pentru al doilea tur de scrutin.

În al doilea tur de scrutin este considerat ales candidatul care obţine cel mai mare număr de voturi din numărul total de voturi valabil exprimate. În caz de balotaj preşedintele Bulgariei, la propunerea Comisiei Electorale Centrale pentru alegeri locale va organiza noi alegeri.
Alin. 6 al art. 101 (în vigoare de la data de 03.08.2007) stipulează că în cazul în care există doi candidaţi eligibili pentru înscrierea în turul doi, iar între cele două runde unul dintre aceştia se retrage, se organizează noi alegeri.

Potrivit alin. 7 al art. 101 (în vigoare de la data de 03.08.2007), dacă unul dintre cei doi candidaţi eligibili în turul doi al alegerilor renunţă în intervalul de 24 de ore scurs de la anunţarea rezultatelor pentru primul tur, în cursa electorală este înscris următorul candidat care a obţinut cel mai mare număr de voturi.   

Art. 102 alin. 1 (amend. – SG 63/07, în vigoare de la data de 03.08.2007) stipulează că alegerile pentru consilierii locali se desfăşoară pe baza sistemului reprezentării proporţionale. Distribuirea mandatelor se face conform metodei   Hare-Niemeyer
.
Potrivit alin. 2 art. 102 (SG 63/07, în vigoare din data de 03.08.2007) un candidat independent este ales dacă primeşte un număr de voturi egal cu minimumul cotei electorale municipale. 

Numărul de mandate care va fi distribuit între partidele şi coaliţiile care au obţinut un număr de voturi egal cu cel puţin cota electorală municipală trebuie să fie egal cu numărul membrilor consiliului municipal, din care se scade numărul candidaţilor independenţi aleşi.  

Structura managementului şi administraţiei municipale

Estonia
Baza de reglementare
- Constituţia, capitolul XIV

- Legea privind guvernarea locală (1993), cu modificările ulterioare

Primarul este ales indirect, de către consilierii locali, acesta nefiind în mod obligatoriu membru al consiliului local. 
Potrivit prevederilor art. 8 din Legea privind guvernarea locală, consiliul local îşi stabileşte procedura de formare a guvernului local, acesta având ca principale atribuţii stabilirea competenţelor structurilor locale, principiu preluat din Carta Europeană a autoguvernării locale.
Guvernul local este condus de primar, numit pe o perioadă de 3 ani. Primarul nu poate îndeplini concomitent şi funcţia de preşedinte al consiliului local.

Sistemul aplicabil alegerilor consilierilor locali este votul proporţional pe listă deschisă. Distribuirea mandatelor se face prin metoda d'Hondt, mandatul fiind de 3 ani. 

Franţa
Baza legală

Codul electoral

Codul general al colectivităţilor teritoriale

În Franţa, primarul are atribuţii extinse (numit adesea „regim prezidenţial municipal”), drept rezultat al unei evoluţii istorice şi instituţionale remarcabile.

Alegerea directă a primarului de către consiliul municipal a fost introdusă de Legea din 5 aprilie 1884, iar acesta are rolul central pe scena politică municipală. În anul 1983 a fost pus în aplicare sistemul mixt pentru comunele cu peste 3 500 locuitori. 

În prezent, modul de scrutin diferă, în funcţie de  mărimea comunei
.

În comunele cu mai puţin de 3 500 de locuitori, un candidat este ales din primul tur dacă obţine majoritatea absolută a voturilor exprimate, iar în turul doi este suficientă majoritatea relativă. Alegătorii pot acorda un vot preferenţial, putând să modifice ordinea candidaţilor în cadrul aceleiaşi liste.

În comunele cu 3 500 de locuitori şi peste, listele trebuie completate alternativ: un bărbat – o femeie.

În aceste comune, listei care a obţinut majoritatea absolută a voturilor, i se atribuie jumătate din locuri. Redistribuirea se realizează pin reprezentare proporţională între celelalte liste care au obţinut cel puţin 5% din voturi.

Candidatul ales în turul doi este acela care obţine cel mai mare număr de voturi şi, în caz de egalitate, câştigă cel mai vârstnic. Referitor la paritate, candidaţii trebuie să desemneze un supleant de sex opus.
În general, numărul membrilor consiliului municipal al comunelor este fixat conform prevederilor articolului L 2121‑2 din Codul general al colectivităţilor locale. Numărul consilierilor municipali variază în funcţie de  populaţia comunei, luându-se în considerare ultima cifră autentificată – înainte de alegeri – a populaţiei municipale. Populaţia cuprinde persoanele care au reşedinţa pe teritoriul comunei; persoanele deţinute în penitenciarele situate pe teritoriul comunei; persoanele fără adăpost, persoanele care trăiesc în locuinţe mobile (art. R 2151‑1 Codul general al colectivităţilor teritoriale).

Comunele Paris, Lyon, Marseille constituie circumscripţii electorale speciale, cu efective diferite pentru consiliile municipale şi cele ale arondismentelor.

În comunele de peste 500 locuitori numărul consilierilor care nu locuiesc în comune (conseillers forains) nu poate fi mai mare de un sfert din numărul total al membrilor consiliului. Pentru comunele cu 500 locuitori numărul lor nu poate depăşi 4 – pentru comunele cu 9 membri în consiliu şi 5 – pentru comunele cu 11 membri în consiliu.
Conform Codului electoral, articolul L 2, alegătorii trebuie să fie cetăţeni francezi, cu vârsta de peste 18 ani, care au depline drepturi politice şi civice, care nu se află în incapacitate prevăzută de lege: majori sub tutelă, cei fără drept de vot etc.
Condiţiile de înscriere pe listele electorale
Înscrierea pe listele electorale se face conform articolului L.9 al Codului electoral şi articolului L.11-1, această înscriere fiind obligatorie. Nicio persoană nu poate fi înscrisă pe mai multe liste electorale.

Conform articolului L 11 din Codul electoral, alegătorii sunt înscrişi pe lista electorală la cerere: 

· orice alegător care are domiciliul actual (real) în comună sau locuieşte la cel puţin 6 km;

· cel care figurează a 5-a oară – fără întrerupere – în anul cererii de înscriere, ca fiind contributor comunal direct, chiar dacă nu are reşedinţa în comună;

· cei care sunt angajaţi, în calitate de funcţionari publici, ai unei instituţii situată în comună.

Listele electorale sunt permanente şi sunt revizuite anual, conform regulilor fixate prin decret.

Cererile de înscriere pe liste sunt obligatorii.

Pot cere înscrierea pe liste funcţionarii administraţiei publice şi militarii de carieră mutaţi pe teritoriu, precum şi membrii familiilor lor. Cererile suplimentare sunt transmise Tribunalului, care dă acordul în 15 zile înaintea datei scrutinului.  Tribunalul hotărăşte înscrierea, primarul fiind cel care o efectuează, cu acordul prefectului. Alegătorii pot sesiza Tribunalul în legătură cu orice greşeli apărute.

Controlul înscrierilor pe listele electorale este prevăzut de Codul electoral, iar responsabilitatea acestei acţiuni revine prefectului, primarului şi alegătorilor. Prefectul răspunde de orice rectificare a listelor electorale, iar dacă observă o infracţiune, este sesizat Parchetul (art. L. 38). Primarul, fie la sesizarea prefectului, fie din proprie iniţiativă, trebuie să acţioneze astfel încât un cetăţean să nu fie înscris pe mai multe liste electorale (art. L-39), înainte ca aceste liste să fie închise.

Reclamaţiile şi contestaţiile sunt judecate de comisiile administrative sau de Tribunalele de instanţă, competente pentru a opera revizuirea listelor.

Primarul are datoria de a radia de pe listele electorale persoanele decedate, cele care şi-au schimbat domiciliul şi de a informa instituţia reponsabilă – Institutul Naţional de Statistică şi Studii Economice (INSEE) (art. R.21) - persoanele decedate comunicate de INSEE, cele condamnate cu suspendarea drepturilor electorale sau cele care au pierdut naţionalitatea franceză.

Dacă se constată înscrierea unui alegător pe mai multe liste, comisia administrativă trebuie să solicite cetăţeanului în cauză să aleagă pe care dintre liste doreşte să rămână înscris.

Fiecare alegător este deţinătorul unei carte electorale (art. R.23), eliberată de primar, în care sunt menţionate adresa şi biroul electoral.

Listele electorale sunt publice şi pot fi consultate şi copiate de alegători, candidaţi, orice partid sau grup politic (art. L.28, R.16 Cod electoral).

Publicarea acestor liste pune însă probleme legate de protecţia vieţii private, utilizarea lor în scopuri comerciale sau de propagandă politică. Comisia de acces la documentele administrative (CADA) a decis că listele electorale nu pot fi publice pentru persoane private. Cei care au acces la aceste liste trebuie să semneze un angajament conform căruia se obligă să nu folosească aceste liste în scopuri comerciale sau de propagandă politică.

Cetăţenii Uniunii Europene, rezidenţi în Franţa, pot participa la alegerea consiliilor municipale, în aceleaşi condiţii ca şi alegătorii francezi, dacă au domiciliul real sau reşedinţa – cu caracter permanent – în Franţa.

Ei trebuie să se înscrie, la cerere, pe o listă electorală complementară, cu condiţia de a avea drepturi electorale depline în statul de origine şi de a îndeplini condiţiile legale de a participa la vot în Franţa.

Fiecare birou de vot, fiecare listă complementară sunt verificate de autorităţile competente, menţionându-se naţionalitatea persoanelor (L.18, L.19 Cod electoral).
Condiţiile pe care candidaţii la alegeri  trebuie să le îndeplinească sunt prevăzute în Codul electoral (Art. L. 228).
Candidatul trebuie să aibă 18 ani împliniţi, să aibă naţionalitatea franceză sau să fie rezident într-un stat membru al UE (art. L.O.228-1), să prezinte date referitoare la satisfacerea stagiului militar, să fie alegător în comuna respectivă sau să fi plătit contribuţii directe la 1 ianuarie al anului desfăşurării alegerilor.

În comunele cu peste 3 500 locuitori, nimeni nu poate fi candidat în mai mult de o circumscripţie electorală (art. L.263). 

O particularitate a normelor franceze constă în faptul că deputaţii şi senatorii sunt eligibili în orice comună (L.263 Cod electoral).
Referitor la campania electorală pentru alegerile locale, demn de remarcat este faptul că prin decret a fost înfiinţată o comisie pentru propagandă electorală pentru comunele cu mai mult de 2 500 locuitori, compusă dintr-un magistrat desemnat de Preşedintele Curţii de Apel care prezidează Comisia; un funcţionar desemnat de prefect; un funcţionar desemnat de trezorerie; un funcţionar desemnat de directorul poştelor şi telecomunicaţiilor.

Această comisie supraveghează respectarea normelor de distribuire a materialelor de afişare, a panourilor, afişelor electorale, a buletinelor de vot (art. R34 şi 35).

Conform articolului L.51 din Codul electoral, în timpul perioadei electorale, în fiecare comună, autorităţile municipale rezervă un număr de locuri de amplasament speciale, suprafeţe egale fiecărui candidat sau liste electorale. 

Recomandările electorale oferă mijloace de acţiune pentru combaterea afişajului în afara spaţiilor desemnate, prevăzute ă Codul mediului (L.581-4, L581-5, şi L581-24 din Codul mediului).

În aceste prevederi sunt menţionate şi sancţiunile pentru publicitate ilegală, stabilite de Tribunalul administrativ. 

Articolul L.49 al Codului electoral prevede condiţiile, locurile, modul de desfăşurare al reuniunilor electorale
.

Campania electorală desfăşurată prin presă, radio, TV, este reglementată de articolul L.48 al Codului electoral. 

Incompatibilităţile tradiţionale prevăzute în Codul electoral se referă la faptul că funcţiile de consilier municipal sunt incompatibile cu cele de prefect, angajaţi ai poliţiei, militari de carieră (art. L.46 al Codului electoral) precum şi unele funcţii jurisdicţionale (magistraţi ai camerelor regionale de conturi, membri ai tribunalelor administrative, ai curţilor de apel).

În Codul electoral sunt menţionate incompatibilităţile cu alte funcţii (membrii CSA, ai Consiliului Constituţional etc.) precum şi cu existenţa unor legături parentale.

Regulile referitoare la cumulul de mandate pentru consilierii municipali sunt prevăzute începând de la art. L.O.46-1 al C odului electoral.

Prevederile referitoare la finanţarea campaniilor electorale pentru alegerile locale sunt menţionate în art. L.52-4 (şi următoarele) din Codul electoral.

Pentru alegerile municipale, în comunele cu 9 000 locuitori şi peste, se respectă următoarele principii: desfăşurarea operaţiunilor financiare prin mandatari financiari, conform unui regulament strict; plafonarea cheltuielilor electorale şi a donaţiilor; instituirea unui cont de campanie.

Codul electoral conţine prevederi speciale referitoare la utilizarea site-urilor Intrernet în timpul campaniei electorale (art. L52-1, L.52-8 Cod electoral).
           Alegerile municipale se desfăşoară conform articolului L.2122-1 al Codului general al colectivităţilor teritoriale, primarul fiecărei comune fiind ales dintre şi de către membrii Consiliului municipal. Membrii consiliului municipal sunt aleşi printr-un scrutin diferit, în funcţie de mărimea comunelor:

· prin scrutin majoritar, în comunele cu mai puţin de 3500 de locuitori, conform articolului L.252-L.255-1 al Codului electoral. Articolul L.253 precizează că niciun candidat nu poate fi ales din primul tur dacă nu obţine majoritatea voturilor exprimate şi un număr de voturi egal cu un sfert din numărul alegătorilor înscrişi; 

· prin scrutin pe liste prin repartiţia locurilor prin reprezentare proporţională în comunele cu 3500 locuitori şi peste, conform articolelor L.260-L.262 din Codul electoral. Listele care nu au obţinut 5 % din voturile exprimatenu sunt admise la repartizarea locurilor.

Fiecare comună cu o populaţie importantă este împărţită în arondismente, iar   arondismentul municipal are un consiliu de arondisment prezidat de un primar de arondisment. Consiliul de arondisment este format din o treime consilieri municipali, aleşi la nivel de comună, şi două treimi consilieri aleşi la nivel de arondisment. Primarul de arondisment este ales de consiliul de arondisment şi trebuie să fie consilier municipal.

Consiliul de arondisment a fost creat prin legea referitoare la organizarea administrativă a Parisului, Marsiliei şi Lyon-ului, din 31 decembrie 1982 şi are un rol consultativ.

           Consilierii municipali şi consilierii de arondisment sunt aleşi pe aceleaşi liste, prin vot direct, universal, după un sistem de reprezentare proporţională, pentru o perioadă de 6 ani.În cadrul arondismentelor există consiliile de cartier, structuri care asociază locuitorii unui mare oraş la gestionarea municipală. Consiliile de cartier au fost create prin Legea nr. 2002-276 din 27 februarie 2002 referitoare la democraţia de proximitate, cu modificările ulterioare
,  numită legea Vaillant, lege care a modificat Codul general al colectivităţilor teritoriale, respectiv articolul L.2143-1. Conform legii, Consiliile de cartier există, în mod obligatoriu, în comunele care au mai mult de 80000 de locuitori şi sunt facultative în comunele cu populaţie între 20000-80000 locuitori. Consiliul municipal defineşte perimetrul cartierului aflat în subordonarea consiliului de cartier.

             La Paris, o decizie a Consiliului Parisului din iulie 2002 a permis crearea a 121 consilii de cartier. Primarul arondismentului realizează  gestionarea şi organizarea consiliilor de cartier din arondismentul lui. Organizarea , componenţa şi modul lor de funcţionare diferă aşadar de la un arondisment la altul. Consiliile de cartier dispun de un buget de funcţionare şi de investiţii sau fonduri de participare ale locuitorilor. Consiliul de cartier nu are putere de decizie , dar primarul poate să le consulte în luarea unor decizii care influenţează cartierul. Consiliile au un rol de dezbatere asupra problemelor cartierului şi au puterea de a face propuneri Consiliului arondismentului. 

              Alegerile cantonale se desfăşoară pentru alegerea consilierilor generali, care fac parte din Adunarea departamentală, cu un mandat de şase ani, iar jumătate din consilieri sunt realeşi la un interval de trei ani. În anul 2008 au fost alegeri pentru 2000 de cantoane (unde au fost ultimele alegeri în 2001), iar cealaltă jumătate va fi aleasă în anul 2010 (alegeri precedente în 2004). Circumscripţia electorală este cantonul, care este o subdiviziune a departamentului sau a arondismentului. În zona urbană, în aceeaşi comună sunt mai multe cantoane. În zona rurală, un canton este în general format din mai multe comune. Proiectul de reformă aflat în dezbatere (reformă elaborată de Comitetul Balladur) a propus să fie realizat un nou decupaj, astfel încât aceste cantoane să fie incluse în circumscripţii sau arondismente din cadrul departamentelor. 

             Modul de scrutin pentru cantoane este neschimbat de 140 ani, un scrutin majoritar uninominal, în două tururi, un candidat fiind ales din primul tur dacă obţine cel puţin un sfert din voturile celor înscrişi pe listele electorale. Orice candidat care a obţinut în primul tur 10% din voturile celor înscrişi pe liste, pot să se prezinte în turul doi. În oricare situaţie, primii doi pe liste se prezintă în turul doi al alegerilor.         Candidatul ales în turul doi este acela care cel mai mare număr de voturi şi, în caz de egalitate, câştigă candidatul cel mai în vârstă.

            Rolul actual al cantonului este acela de a alege reprezentantul în Consiliul general al departamentului (cu excepţia Parisului unde consiliul este ales în altfel, prin alegeri de arondisment).
Grecia
Potrivit art. 23 din Codul municipalităţilor, primarul şi membrii consiliului local sunt aleşi pentru un mandat de 4 ani. 

Membrii consiliului local sunt aleşi prin vot direct, în baza sistemului  reprezentării proporţionale.

Potrivit dispoziţiilor Codului municipalităţilor, validarea alegerilor municipale nu depinde de nivelul de participare la vot. 
Italia
Cadrul legal

· Constituţia (1947)

· Legea nr. 53/1990 cu privire la măsuri pentru garantarea unei mai mari eficienţe a procedurii electorale

· Legea nr. 81/1993 cu privire la alegerea directă a primarului, a preşedintelui provinciei, a Consiliului comunal şi a Consiliului provincial
· Decret al Preşedintelui republicii (DPR) nr. 570/1960 privind alcătuirea şi alegerea organelor administraţiilor comunale şi DPR nr. 132/1993
· Decretul legislativ nr. 197/1996 cu privire la modalităţile de exercitare a dreptului de vot şi de eligibilitate la alegerile comunale

· Decretul legislativ nr. 267/2000 – text unic al legilor referitoare la structurile locale

Conform Decretului legislativ nr. 267/2000, Consiliul comunal este Adunarea reprezentativă a fiecărei comune, structură prevăzută de art. 114 din Constituţie. 

Consiliul comunal este alcătuit din primar şi dintr-un număr variabil de consilieri, în funcţie de numărul de locuitori ai comunei. În mod concret, numărul de consilieri este:

· 60 în comunele cu mai mult de un milion de locuitori;

· 50 în comunele cu mai mult de 500.000 de locuitori;

· 46 în comunele cu mai mult de 250.000 de locuitori;

· 40, pentru mai mult de 150.000 de locuitori (sau mai puţini, cu condiţia ca acea comună să fie reşedinţă de provincie);

· 30, pentru o populaţie mai mare de 30.000 de locuitori;

· 20, pentru comune cu mai mult de 10.000 de locuitori;

· 16, pentru comune cu mai mult de 3.000 de locuitori;

· 12, în alte comune decât cele menţionate.

Durata unui mandat este de 5 ani. Modalităţile de alegere diferă în funcţie de mărimea comunei.

Primarul este ales în mod direct, prin sufragiu universal
. Există două sisteme de vot, dar în ambele cazuri, primarul şi Consiliul comunal sunt aleşi simultan.

În comune:

1) cu mai puţin de 15.000 de locuitori, prin sistem majoritar. Fiecare listă de candidaţi care este prezentată la alegerile pentru Consiliul comunal trebuie să propună un candidat pentru funcţia de primar. Candidatul care obţine majoritatea voturilor este ales primar;

2) cu mai mult de 15.000 de locuitori, primarul şi Consiliul comunal sunt aleşi printr-un sistem în două tururi de scrutin în care se combină aspecte proporţionale şi majoritare. Candidaţii pentru funcţia de primar sunt asociaţi unuia sau mai multor candidaţi pentru funcţia de consilier comunal. Alegătorii votează numai o dată pentru candidatul la funcţia de primar sau pentru una din listele asociate acestui candidat. Alegătorii pot avea un vot preferenţial pentru un candidat de pe listă. De asemenea, pot exprima un vot separat pentru o listă neasociată candidatului ales pentru funcţia de primar. Candidatul care obţine majoritatea absolută a voturilor valabil exprimate – în primul tur – este ales primar. Dacă niciun candidat nu obţine majoritatea absolută în primul tur, se organizează al doilea tur de scrutin pentru primii doi candidaţi care au obţinut cel mai mare număr de voturi.

După al doilea tur, candidatul care a obţinut cel mai mare număr de voturi este declarat primar.

În comunele cu mai puţin de 15.000 de locuitori este aplicat deci sistemul majoritar. Listei candidatului declarat primar i se atribuie 2/3 din mandatele din Consiliul comunal. Locurile rămase sunt distribuite prin metoda d’Hondt între celelalte liste.

Sistemul cu două tururi de scrutin este aplicat în comunele cu mai mult de 15.000 de locuitori.

Se numără locurile obţinute de lista/listele asociată/e candidatului ales în funcţia de primar pentru a stabili dacă se acordă „premiul de majoritate”:

· în cazul unui primar ales din primul tur, lista sau grupul de liste asociate lui şi care a obţinut cel puţin 40% din voturile valabil exprimate, dar care nu a obţinut 60% din mandate în consiliu, primeşte 60% din locuri, cu condiţia ca nicio altă listă sau grupuri de liste să nu fi obţinut mai mult de 50% din voturi;

· în cazul unui primar ales în turul doi, lista sau grupul de liste asociate care a obţinut mai mult de 60% din mandate în consiliu primeşte oricum 60% din locuri, cu condiţia ca nicio listă sau grupuri de liste asociate în primul tur să nu fi obţinut mai mult de 50% din voturi în acel tur.

După acordarea premiului de majoritate, dacă este cazul, celelalte locuri se distribuie între listele rămase, prin metoda d’Hondt.

Listelor care nu depăşesc pragul de 3%, nu li se atribuie locuri în consiliu.

La alegerea organelor reprezentative nu există o normă de prezentare la vot.

Este admisă o ulterioară legătură între liste şi candidaţi, între primul şi al doilea tur – aşa-numitul apparentamento.

Consiliul poate fi dizolvat, pentru motive grave, prin decret al preşedintelui republicii, la propunerea ministrului de interne. În acest caz, şi primarul şi consiliul comunal (giunta comunale) sunt substituiţi de către un comisar.

Aceste reguli nu se mai aplică, trecându-se la o distribuire proporţională integrală în cazul în care alegătorii aleg un primar, dar acordă majoritate absolută unei coaliţii diferite de a sa, instalându-se astfel o coabitare – aşa-numita anatra zoppa.

Dacă pentru alegerile comunale este prevăzut votul preferenţial, pentru alegerile provinciale – conform unei uzanţe din 1953, este în vigoare mecanismul listelor blocate, în care candidaţii diverselor partide, în număr egal cu cel all mandatelor disponibile, sunt distribuiţi fiecare la un singur colegiu uninominal.

Letonia
Baza de reglementare

- Legea privind alegerile consiililor orăşeneşti, districtuale şi regionale (1994)

Potrivit art 15, listele electorale pentru candidaţii la funcţia de consilier al consiliilor orăşeneşti, districtuale şi regionale pot fi depuse de partidele politice, organizaţiile politice, alianţele de partide şi asociaţiile electorale. 
Membrii consiliilor sunt aleşi prin vot secret, pe liste închise, de partid. Pe buletinul de vot pe care este tipărită lista, alegătorul poate, opţional, să-şi exprime susţinerea pentru unul sau mai mulţi dintre candidaţii partidului a cărui listă o votează, marcand numele candidatului/candidaţilor cu „+”. De asemenea, el are şi posibilitatea de a-şi manifesta dezaprobarea faţă de unul sau mai mulţi dintre candidaţii aflaţi pe lista pe care o votează, caz in care trebuie să taie, pe buletinul de vot, numele respectivului/respectivilor.
Lituania
Baza de reglementare

- Legea autoguvernării locale

- Legea alegerii membrilor consiliilor locale

Potrivit art. 19 alin. 1 din Legea autoguvernării locale, primarul este ales indirect, prin vot secret,  de către şi dintre membrii consiliului local, cu majoritate de voturi din numărul total de consilieri. 
Potrivit art. 1 din Legea alegerilor pentru consilierii municipali, membrii consiliului municipal sunt aleşi pentru un mandat de 4 ani, în circumscripţii plurinominale, prin sufragiu universal, secret şi direct, în baza sistemului electoral proporţional. 
Fiecare rezident permanet cu drept de vot are dreptul la un singur vot pe care îl acordă unei liste de candidaţi – un vot pentru o listă (în funcţie de suma voturilor acordate pentru fiecare listă în circumscripţia electorală respectivă se stabileşte care listă primeşte/nu primeşte un număr de mandate de consilieri municipali). De asemenea, alegătorul are dreptul la cinci voturi suplimentare acordate preferenţial pentru cinci candidaţi din lista votată - vot preferenţial, stabilndu-se, astfel, candidatul care va obţine mandatul de consilier.  
Portugalia
Baza de reglementare
- Constituţia din 1976;

- Legea organică nr. 1 / 2001;

- Legea nr. 169 / 1999, modificată de legea nr. 5A / 2002.

În Constituţia portugheză
, Titlul VIII, capitolul I, art. 235, se stipulează că organizarea democratică a statului cuprinde colectivităţile locale cu personalitate juridică. Colectivităţile locale au organe reprezentative menite a apăra interesele locuitorilor acestora.

În art. 236 al Constituţiei sunt menţionate categoriile de colectivităţi locale şi diviziunea administrativă a ţării. În metropolă, colectivităţile locale se numesc freguesias. Alte comunităţi locale sunt comunele şi regiunile administrative. Regiunile autonome, Azore şi Madeira cuprind freguesias şi comune. În zonele urbane mari şi în insule, prin lege, se pot crea alte forme de organizare teritorială la nivel local, adaptate unor condiţii specifice.

Conform articolului 239 din Constituţie, organele deliberative ale colectivităţilor locale sunt alese prin vot universal, direct şi secret, de către cetăţenii aflaţi pe teritoriul colectivităţii prin sistemul reprezentării proporţionale.

Organul executiv colegial se constituie dintr-un număr corespunzător de membri. Candidatul care a obţinut cel mai mare număr de voturi este desemnat preşedintele adunării sau al executivului.

Candidaturile pentru alegerile organelor colectivităţilor locale pot fi prezentate de partide politice, izolate sau grupate în coaliţii, sau de grupuri de cetăţeni‑alegători, conform legii.

În Titlul VIII, capitolul II al Constituţiei, se face referire la freguesia care au organe reprezentative şi o comisie (art. 244). Adunarea este un organ deliberativ. Legea poate stabili ca, în adunările mici, acestea să fie înlocuite cu adunările cetăţenilor‑alegători.

Consiliul (junta) este organul executiv colegial al freguesia.

În Titlul VIII, Capitolul III, art. 249, se prevede că modificările teritoriale şi crearea camerelor sunt realizate prin lege, după consultarea organelor colectivităţilor locale.

Conform art. 250, organele reprezentative ale comunei sunt adunarea municipală şi  consiliul municipal (camara).

Adunarea municipală este constituită din membri aleşi direct, într-un număr superior aceluia al preşedinţilor consiliului din care fac parte (art. 251).

Consiliul municipal este organul executiv colegial al comunei.

În Titlul VIII, capitolul IV, se face referire la regiunile administrative care au fost create prin legea care a definit competenţele, compoziţia, competenţa şi funcţionarea organelor lor, precum şi regimul aplicabil (art. 255). Organele reprezentative ale regiunii sunt adunările regionale şi consiliul regional (junta).

Adunarea regională este organul deliberativ al regiunii. Ea se constituie prin membrii aleşi în mod direct şi, membrii, în număr mai mic decât cel menţionat anterior, aleşi prin sistemul reprezentării proporţionale şi metodei Hondt, prin colegiul electoral format de membrii adunărilor municipale ale regiunii, desemnaţi prin alegeri directe (art. 260).

Consiliul regional este organul executiv colegial al regiunii (art. 261).

În fiecare regiune activează un reprezentant al guvernului, numit de Consiliul de miniştri.

În Titlul VIII, capitolul V, articolul 263  din Constituţia portugheză  se prevede existenţa organizaţiilor locuitorilor, menite a intensifica participarea populaţiei la viaţa administrativă locală.

Ele regrupează persoane rezidente într-un perimetru inferior teritoriului freguesia şi sunt compuse din adunările şi comitetele locuitorilor, ai căror membrii sunt aleşi prin vot secret. 

Ele pot prezenta petiţii colectivităţilor locale referitoare la  probleme administrative de interes pentru locuitori. Reprezentanţii lor pot participa, fără drept de vot, la adunările freguesias.
Slovenia
Baza de reglementare
- Legea alegerilor locale

Această lege este aplicabilă alegerilor membrilor consiliilor municipale, primarilor, membrilor consiliilor districtuale, comunale şi ai membrilor consiliilor comunităţilor urbane. 

Potrivit art. 2 al legii, membrii consiliilor municipale, primarii şi membrii consiliilor districtuale, comunale sau orăşeneşti sunt aleşi în baza votului universal, egal, direct, secret şi liber exprimat.
Toate costurile necesare desfăşurării scrutinului sunt suportate de municipalităţi.
Alegerile pentru consiliile municipale
Dreptul de a alege şi a fi aleşi îl au toţi cetăţenii Republicii Slovenia, care în ziua votului au împlinit 1vârsta de 18 ani şi au deplină capacitate de exerciţiu.
and have not been deprived of business capacity shall have the right to vote for and be electedPentru a fi eligibili în calitatea de membri ai consiliilor municipale, cetăţenii trebuie, de asemenea, să aibă reşedinţa permanentă în municipiul pentru al cărui consiliu candidează. 
Dispoziţii comune

Sistemul electoral aplicabil alegerilor municipale din Slovenia este cel al votului proporţional sau sistemul votului majoritar, în funcţie de numărul de membri ai consiliului. 

Astfel, sistemul majoritar este utilizat pentru municipalităţile care au un consiliu format din 7 - 11 consilieri, iar pentru consiliile care au între 12 şi 45 de consilieri sistemul electoral aplicabil este cel al reprezentării proporţionale (cu vot preferenţial).   

Membrii consiliilor municipale - reprezentanţi ai comunităţii italiene sau maghiare - sunt aleşi în baza sistemului majoritar. De asemenea, reprezentanţii comunităţii rrome, membri ai consiliilor municipale, sunt aleşi în baza sistemului majoritar.  

as members of municipal council 

Dispoziţii aplicabile sistemului de vot majoritar

Potrivit art. 11 al legii, scrutinul realizat în baza sistemului reprezentării majoritare se desfăşoară pentru candidaţi individuali, ceea ce conduce la concluzia că sistemul de vot în această situaţie este acela al scrutinului uninominal majoritar. 

Alegătorii pot vota pentru un număr de candidaţi cel mult egal cu acela al membrilor consiliului municipal din circumscripţia lor electorală. Candidaţii care întrunesc cel mai mare număr de voturi sunt aleşi membrii ai consiliului.
În cazul în care o circumscripţie electorală alege un membru al consiliului municipal şi doi sau mai mulţi candidaţi primesc acelaşi număr de voturi, consilierul municipal este desemnat în urma tragerii la sorţi. Dacă o circumscripţie electorală alege mai mult de un membru al consiliului municipal şi ultimii doi candidaţi cu număr eligibil de voturi pentru a fi aleşi sunt la balotaj, desemnarea unuia dintre ei se face, de asemenea, prin tragere la sorţi Article 114(art.12).
Sistemul scrutinului proporţional

Votul pentru scrutinul proporţional se acordă într-o circumscripţie electorală pentru o listă de candidaţi. Alegătorii pot opta numai pentru o singură listă. 
De asemenea, în cadrul principiului reprezentării proporţionale este în mod special de reţinut şi faptul că se aplică votul preferenţial
 unde, în cadrul listei de candidaţi, alegătorul are dreptul de a vota un anumit candidat, în mod preferenţial şi în detrimentul oricărui alt candidat. Acest drept de vot preferenţial poate fi acordat numai unui singur candidat din listă (art. 13).  
Potrivit art. 14 din Legea alegerilor locale, în cazul în care votul se acordă unei liste de candidaţi într-o singură circumscripţie electorală, mandatele se atribuie listei de candidaţi potrivit sistemului d'Hondt. Numărul candidaţilor aleşi pe fiecare listă electorală trebuie să fie egal cu numărul mandatelor câştigate de acea listă.   

 Art. 15 al legii menţionează că, în cazul în care listele de candidaţi sunt votate în mai multe circumscripţii electorale, numărul mandatelor atribuite listelor individuale într-o circumscripţie electorală sunt acordate în baza coeficientului obţinut prin împărţirea numărului total de voturi acordate pentru toate listele electorale în acea circumscripţie la numărul membrilor consiliului municipal care vor fi aleşi în acea circumscripţie. Numărul voturilor pentru fiecare listă se împarte la acest coeficient. Fiecare listă obţine un număr de mandate egal cu de câte ori acest coeficient este cuprins în numărul voturilor acordat pentru fiecare listă. 
Redistribuirea la nivel de municipalitate se face în raport cu numărul mandatelor acordate pentru aceeaşi listă şi numărul total de voturi primite în toate circumscripţiile electorale.

Mandatele care nu au fost distribuite potrivit dispoziţiilor precedente vor fi distribuite la nivel de municipalitate, în baza numărului total de voturi acordate pentru aceeaşi listă în două sau mai multe circumscripţii, în raport cu numărul de voturi primite în toate circumscripţiile electorale. 
Article 15 the number of votes for the list

 
Circumscripţiile electorale

În cazul în care un consiliu municipal are mai puţin de 7 membri, pentru alegerea acestora, muncipalitatea se va constitui într-o singură circumscripţie electorală (art. 19). Circumscripţiile electorale trebuie să se constituie în aşa fel încât aproximativ acelaşi număr de locuitori să aleagă fiecare membru al consiliului municipal (art. 20). Dacă teritoriul unui municipiu este împărţit în districte, comune sau comunităţi urbane, circumscripţia electorală poate fi alcătuită din una sau mai multe astfel de comunităţi, sau numai o parte a unei comunităţi, în ideea de a respecta principiul menţionat anterior.

Potrivit art. 21, în scrutinul majoritar fiecare circumscripţie electorală alege un singur consilier local. În anumite situaţii rezonabile, determinate de constituirea unei circumscripţii electorale, o circumscripţie poate alege mai mult de un consilier municipal, dar nu mai mult de trei. 


În alegerile consiliului municipal care se desfăşoară în baza sistemului reprezentării proporţionale, circumscripţiile electorale pot fi constituite în municipalităţi.

Aceste circumscripţii electorale se constituie în acord cu art 20 astfel încât fiecare circumscripţie elctorală alege nu mai puţin de cinci membri ai consiliului municipal. 

În cazul în care municipalităţile nu sunt împărţite în circumscripţii, se consideră că este constituită o singură circumscripţie electorală.    
Primarul este ales prin vot direct, secret şi universal, pentru un mandat de 4 ani, pe baza sistemului majoritar în două tururi de scrutin.

Candidatul care obţine majoritatea absolută din numărul voturilor valabil exprimate este desemnat primar. În cazul în care niciunul dintre candidaţi nu a obţinut majoritatea absolută din primul tur se organizează un al doilea tur de scrutin la care participă primii doi candidaţi care au obţinut cel mai mare număr de voturi. În caz de balotaj primarul este ales prin tragere la sorţi. În listele electorale pentru al doilea tur, candidaţii sunt prezentaţi în ordinea numărului de voturi obţinut în primul tur.   
Spania
Cadrul legal

· Constituţia (1978)

· Legea organică nr. 5/1985 privind regimul electoral general 

· Legea organică nr. 7/1985 referitoare la regimul local
· Legile electorale ale comunităţilor autonome

Legislaţia electorală spaniolă consideră provincia ca circumscripţie de bază.

În Spania, în cazul alegerilor comunale, sistemul electoral este stabilit prin Legea organică nr. 7/1985 referitoare la regimul local. Atribuirea de mandate se face prin metoda d’Hondt, iar votarea se face prin liste blocate. Prin metoda d’Hondt este favorizată alcătuirea majorităţilor. Numărul consilierilor este stabilit în funcţie de numărul de locuitori.

În comune: 

  – cu mai puţin de 250 de locuitori      -   5 consilieri;

  – de la 251 la 1000 de locuitori          -   7 consilieri;
    – de la 1001 la 2000 de locuitori        -   9 consilieri;
    – de la 2001 la 5000 de locuitori        - 11 consilieri;
    – de la 5001 la 10000 de locuitori      - 13 consilieri;
    – de la 10001 la 20000 de locuitori    - 17 consilieri;
    – de la 20001 la 50000 de locuitori    - 21 consilieri;
    – de la 50001 la 100000 de locuitori  - 25 consilieri.

La mai mult de 100.001 de locuitori, pentru fiecare 100.000 de locuitori se alege câte un consilier în plus, iar dacă rezultatul este un număr par, se mai adaugă încă un consilier.
Pentru atribuirea unui mandat de consilier trebuie obţinute cel puţin 5% din voturi. Pentru candidaturile care depăşesc 5% din voturi, se împart voturile obţinute de fiecare candidatură între numărul de membri ai consiliului care trebuie ales. Se ordonează descrescător rezultatele acestei împărţiri şi se atribuie fiecărui partid numărul de consilieri corespunzător rezultatului obţinut, până la completarea numărului total de mandate.

Altă caracteristică este că se votează prin liste blocate, adică se votează candidatura (în general, un partid) şi nu o persoană.

Alegerile locale se desfăşoară după sistemul proporţional, mandatul aleşilor fiind de 4 ani. Sunt aleşi peste 66.000 de reprezentanţi locali.
La alegeri pot participa cetăţeni spanioli şi ai UE, care sunt rezidenţi în acea comună, dar şi cetăţeni ai statelor cărora li s-a recunoscut acest drept printr-un tratat – de exemplu, Norvegia.

Alegerea primarului este indirectă, cu excepţia aşa-numitului consiliu deschis – din localităţile de mici dimensiuni – în care cetăţenii îşi aleg direct primarul. 
În comunele cu o populaţie cuprinsă între 100 şi 250 de locuitori, toţi consilierii pot fi candidaţi. Va fi declarat ales cel care obţine majoritatea absolută a voturilor. Dacă nu obţine majoritatea absolută, va fi ales consilierul care a obţinut cel mai mare număr de voturi la alegerea pentru funcţia de consilier.
 Prevederile referitoare la alegerea primarului sunt cuprinse în Legea organică nr. 5/1985
 privind regimul electoral general, capitolul IX, art. 196-200.

Primarul este ales odată cu alcătuirea Consiliului comunal. În localităţile cu mai mult de 250 de locuitori, alegerea se face în felul următor:

a) toţi consilierii care au obţinut primul loc pe lista  pe care au candidat pot candida la funcţia de primar;
b) dacă unul din ei obţine majoritatea absolută a voturilor consilierilor, acela va fi declarat ales;

c) dacă niciun candidat nu obţine majoritatea absolută, este ales ca primar consilierul care ocupă primul loc pe lista care a obţinut cel mai mare număr de voturi (art. 196).
Listele care nu au obţinut 5% din voturile valabil exprimate nu vor fi luate în considerare.

� Este denumită şi metoda  restului celui mai mare, fiind o modalitate de alocare proporţională a mandatelor în cadrul alegerilor pe liste de partid, pe baza cotei electorale (numită şi cota Hare), obţinută prin divizarea numărului de voturi la numărul de mandate.

� În cazul sistemelor proporţionale, pentru a mări gradul de implicare a alegătorului şi respectiv pentru a reprezenta mai exact voinţa lui, se practică votul preferenţial opţional sau obligatoriu. Astfel, alegătorul poate opera schimbări în ordinea candidaţilor prezentaţi de partid pe liste. Votând partidul, alegătorul are şi opţiunea de a nominaliza (vota) un anumit candidat din listă, iar mandatele de pe listă se atribuie în dependenţă de câte nominalizări au candidaţii. Prin urmare se aplică ordinea dorită de alegător şi nu ordinea pe care o doreşte partidul. Acest mecanism este practicat în mod covârşitor în ţările UE (Ex.: Austria, Belgia, Cehia, Cipru, Danemarca, Letonia, Olanda, Slovacia, Suedia, Estonia, Finlanda, Grecia, Polonia, Slovenia, Luxemburg), pe când principiul listei blocate este practicat doar în Italia, Portugalia, Spania, Bulgaria.

